S-290/2011

Mál þetta, sem dómtekið var fimmtudaginn 12. janúar sl., er höfðað með ákæruskjali lögreglustjórans á Akureyri, útgefnu 20. desember sl., á hendur X;

„fyrir þjófnaðar- fíkniefna og umferðarlagabrot:

I. 024-2011-1162 (Þjófnaður)

Með því að hafa í marsmánuði 2011, stolið 22.000- krónum úr skrifborðsskúffu í Rosenborg að Skólastíg 2 á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

II. 024-2011-5473 (Umferðarlagabrot)

Með því að hafa laugardaginn 5. nóvember 2011, ekið bifreiðinni [...], undir áhrifum fíkniefna (í blóði mældist tetrahýdrókannabínól 3,2 ng/ml.) frá Varmahlíð í Skagafirði til Akureyrar og um Akureyri, uns lögreglan stöðvaði akstur hans við Shell nesti við Hörgárbraut á Akureyri.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðalaga nr. 50, 1987, sbr. lög nr. 66, 2006.

III. 24-2011-5473 (Fíkniefnalagabrot)

Með því að hafa þetta sama kvöld í nefndri bifreið á ofangreindum stað verið með í vörslum sínum 3,71 grömm af maríhúana og 0,07 grömm af tóbaksblönduðu kannabisefni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. síðari breytingar og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 21.604 samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2011. Jafnframt er gerð sú krafa að ákærði sæti sviptingu ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66, 2006.“

Ákærði krefst vægustu refsingar sem lög leyfa.

I.

Ákærði hefur fyrir dómi skýlaust játað að hafa gerst sekur um þá háttsemi sem honum er gefin að sök í ákæru.

Með játningu ákærða, sem ekki er ástæða til að efa að sé sannleikanum samkvæm og kemur heim og saman við rannsóknargögn málsins, er nægilega sannað að hann hafi gerst sekur um þá háttsemi sem lýst er í ákæru og er þar rétt heimfærð til laga. Verður dómur lagður á málið án frekari sönnunarfærslu með heimild í 164. gr. laga nr. 88/2008 um meðferð sakamála.

II.

Ákærði hefur samkvæmt vottorði sakarskrár ríkisins áður sætt sektarrefsingu, en hann gekkst undir lögreglustjórasátt 1. desember 2010 fyrir brot gegn ávana- og fíkniefnalöggjöf. Í máli þessu hefur ákærði gerst sekur um þjófnað, umferðarlaga- og fíkniefnalagabrot. Þykir refsing hans eftir atvikum og með hliðsjón af 1. mgr. 77. gr. laga nr. 19, 1940, hæfilega ákveðin 30 daga fangelsi og 185.000 króna sekt til ríkissjóðs. Í ljósi bættrar hegðunar eftir nefnd brot, iðrunar og ungs aldurs þykir fært, með hliðsjón af ákvæðum 70. gr. og 74. gr. hegningarlaganna rétt að fresta framkvæmd fangelsisrefsingarinnar og skal hún niður falla að liðnum tveimur árum frá uppkvaðningu dómsins haldi hann almennt skilorð 57. gr. laga nr. 19, 1940. Ákærði skal greiða sektina innan fjögurra vikna frá birtingu dómsins að telja en sæta ella þrettán daga fangelsi.

Með vísan til 101. gr. og 102. gr. umferðarlaga ber að svipta ákærða ökurétti og þykir hún hæfilega ákveðin 12 mánuðir frá birtingu dómsins að telja.

Að kröfu ákæruvalds og með vísan til framangreindra laga og reglugerðarákvæða skulu gerð upptæk til ríkissjóðs þau fíkniefni sem lýst er í ákæru.

Af kröfu ákæruvalds og með vísan til 1. mgr. 218. gr. laga nr. 88, 2008, ber að dæma ákærða til að greiða allan sakarkostnað, en samkvæmt yfirliti lögreglustjóra nemur sá kostnaður 76.781 krónum.

Dóminn kveður upp Ó-kk-nf Ó-kk-nf héraðsdómari.

D ó m s o r ð :

Ákærði, X, sæti fangelsi í 30 daga, en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins, haldi hann almennt skilorð 57. gr. laga nr. 19, 1940.

Ákærði greiði 185.000 króna sekt til ríkissjóðs og komi þrettán daga fangelsi í stað sektarinnar verði hún eigi greidd innan fjögurra vikna frá birtingu dóms að telja.

Ákærði er sviptur ökurétti í 12 mánuði frá birtingu dómsins að telja.

Ákærði sæti upptöku á 3,71 grömmum af maríhúana og 0,07 grömmum af tóbaksblönduðu kannabisefni, sbr. efnaskrá lögreglunnar nr. 21.604.

Ákærði greiði 76.781 krónur í sakarkostnað.